Persisk silkebrokade med paisleymotiv fra 1939.
**Paisleymønster** (fra engelsk Paisley pattern) er et dråpeformet plantemotiv, *buta*, som opprinnelig stammer fra Persia (Iran) og India. Det er mye brukt på tekstiler derfra, og er gjennom dette blitt et vanlig motiv i vestlig klesmote fra 1700- og 1800-tallet særlig i Storbritannia. Det skjedde som følge av import av designet fra India, særlig i formen av kasmirsjal. Det ble deretter imitert lokalt i Storbritannia. Mønsteret er tidvis kalt for «Persian pickles» («persisk sylteløk») av amerikanske tradisjonalister, særlig teppeprodusenter, eller «Welsh pears» («walisiske pærer») i walisiske tekstiler så langt tilbake som 1888.

Noen forskere mener at mønsteret viser et bøyd cedertre, som Zarathustra skal ha plantet i paradis. Det himmelske treet ble "bøyd" under vekten av den arabiske invasjonen og den muslimske erobringen av Persia. Ifølge aserbajdsjanske historikere kommer mønsteret fra zoroastrianisme og er et uttrykk for essensen av religionen. Dråpeformen ble senere et dekorativt element som ble mye brukt i aserbajdsjansk kultur og arkitektur.

Det vestlige navnet er avledet fra byen Paisley i vestlige Skottland, som er et sentrum for produksjon av tekstilvarer med paisleymønsteret. I tillegg til båndvevd fabrikasjon ble Paisley et betydelig senter for fabrikasjon av trykt mønster på bomull og ull på 1800-tallet, i henhold til det skotske Paisley Museum and Art Gallery. Trykt paisleymønster var langt billigere enn vevd, og prisen bidro til dets popularitet. De fremste stedene for trykt paisleymønster var Storbritannia og i regionen Alsace i Frankrike.

Paisleymønsteret ble assosiert med psykedelisk kunst grunnet dets generelle gjennomslag i populærkulturen på 1960-tallet, særskilt innflytelsen fra The Beatles. Gitarprodusenten Fender framstilte en «Pink Paisley»-versjon av deres Fender Telecaster ved å lime på paisleymønster på gitarkassen. Den amerikanske musikeren Prince hyllet paisley da han opprettet sitt plateselskap Paisley Park Records og etablerte innspillingsstudioet Paisley Park Studios, begge deler oppkalt etter hans sang fra 1985, «Paisley Park», som understreket av plateomslaget, som består av paisleymønsteret.

* Paisley-stempel til stofftrykk.Paisley-stempel til stofftrykk.
* Paisleymønster fra Aserbajdsjan.Paisleymønster fra Aserbajdsjan.
* Fender Telecaster med paisleymønster (Paisley Red), produsert fra 1968–1969.Fender Telecaster med paisleymønster (Paisley Red), produsert fra 1968–1969.

Referanser
----------

1. ↑  Самгнна, Н. (1995): Ковры типа Фахралы **56**. Сообщения Государственного Эрмитажа: Искусство. s. 59.
2. ↑  Dallas, Sandra (1995): *The Persian Pickle Club*, St. Martin's Press, ISBN 0-312-13586-6.
3. ↑  «Quilting and Patchwork», Good Housekeeping, 1983, ISBN 0-85223-276-4.
4. ↑  *English Dictionary*, Oxford.
5. ↑  «Paisley Museum and Art Gallery», *About Britain*.
6. ↑  «Printed ‘Paisley’ in the 19th Century» Arkivert 5. mars 2015 hos Wayback Machine. *Le Musée de l'Impression sur Etoffes*
7. ↑  «The History of the Paisley Symbol and Paisley Pattern», *Paisley Power*

Litteratur
----------

* Irwin, John (1973): *The Kashmir Shawl*, Victoria and Albert Museum, ISBN 0-11-290164-6.
* Levi-Strauss, Monique (1987): *The French Shawls*, Dryad, ISBN 0-85219-759-4.
* Reilly, Valerie (1987): *The Paisley Pattern: The Official Illustrated History*, Glasgow: Richard Drew, ISBN 0-87905-317-8.

Eksterne lenker
---------------

* (en) Paisley pattern – kategori av bilder, video eller lyd på Commons
* «Mønsteret som danker ut leopard», *KK* (16. mars 2012)
* «De heteste mønsterplaggene», *KK* (29. mars 2012)

|  |  |
| --- | --- |
| Oppslagsverk/autoritetsdata | Encyclopædia Britannica
 |